Document ID: 32009D0830

KOMMISSIONENS BESLUTNING
af 11. november 2009
om ændring af bilaget til beslutning 2007/453/EF for så vidt angår Chiles, Colombias og Japans BSE-status
(meddelt under nummer K(2009) 8590)
(EØS-relevant tekst)
(2009/830/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (1), særlig artikel 5, stk. 2, tredje afsnit, og
ud fra følgende betragtninger:
(1)
I forordning (EF) nr. 999/2001 er der fastsat regler for forebyggelse af, kontrol med og udryddelse af transmissible spongiforme encephalopatier (TSE) hos dyr. I den forbindelse skal BSE-status (BSE = bovin spongiform encephalopati) for medlemsstater eller tredjelande eller deres regioner (i det følgende benævnt »lande eller regioner«) bestemmes ved klassificering i en af tre kategorier afhængigt af BSE-risikoen, nemlig en ubetydelig BSE-risiko, en kontrolleret BSE-risiko og en ikke-fastsat BSE-risiko.
(2)
I bilaget til Kommissionens beslutning 2007/453/EF af 29. juni 2007 om fastsættelse af BSE-status for medlemsstater eller tredjelande eller deres regioner i henhold til deres BSE-risiko (2) er der opstillet en liste over lande eller regioner i henhold til deres BSE-risiko.
(3)
Verdensorganisationen for Dyresundhed (OIE) er primus motor i kategoriseringen af lande eller regioner i henhold til deres BSE-risiko. Listen i bilaget til beslutning 2007/453/EF tager hensyn til OIE's resolution nr. XXI af maj 2008 - Anerkendelse af medlemmers BSE-status - vedrørende medlemsstaters og tredjelandes BSE-status.
(4)
For øjeblikket angives det i beslutning 2007/453/EF, at Finland og Sverige har en ubetydelig BSE-risiko, mens alle øvrige medlemsstater har en kontrolleret BSE-risiko. I beslutningen anføres endvidere tredjelandes BSE-status. I maj 2009 vedtog OIE resolution nr. XXII - Anerkendelse af medlemmers BSE-risikostatus. I resolutionen blev det anerkendt, at Chile har en ubetydelig BSE-risiko, og at Colombia og Japan har en kontrolleret BSE-risiko. Listen i beslutning 2007/453/EF bør derfor bringes i overensstemmelse med resolutionen med hensyn til de pågældende tre lande. Indtil der foreligger en endelig konklusion fra OIE om alle medlemsstaternes BSE-risikostatus, og under hensyntagen til de harmoniserede, strenge BSE-beskyttelsesforanstaltninger, der anvendes i Fællesskabet, bør der dog indtil videre ikke foretages ændringer af medlemsstaternes anerkendte BSE-status.
(5)
Beslutning 2007/453/EF bør derfor ændres i overensstemmelse hermed.
(6)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilaget til beslutning 2007/453/EF erstattes af teksten i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 11. november 2009.

Labels: 0
18
6